Í morgun var á sýsluskrifstofunni á Akranesi endurnýjaður samstarfssamningur milli lögregluliðanna á Akranesi og höfuðborgarsvæðinu . Það voru lögreglustjórarnir Stefán Eríksson í Reykjavík og Ólafur Þór Hauksson sýslumaður og lögreglustjóri á Akranesi sem undirrituðu samninginn . Ólafur Þór segir í samtali við Skessuhorn að fyrir svo fámennt lið lögreglumanna sem embættið á Akranesi hafi yfir að ráða , sé samstarf við lögregluna á höfuðborgarsvæðinu mikilvægt og hafi reynst mjög vel . „ Þetta hefur orðið til þess að t.d. við tvísýnar aðstæður á slysstað , svo sem á „ krítísku svæði “ milli embættanna , hefur biðtími minnkað . Samningurinn veitir mikið öryggi og er mikill styrkur fyrir okkur , “ segir Ólafur Þór sýslumaður á Akranesi . Stefán Eiríksson lögreglustjóri í Reykjavík tekur í sama streng . Hann segir samninginn virka í báðar áttir og lögreglan á Akranesi hafi oft veitt mikilvæga aðstoð , t.d. á jaðarsvæðinu í Kjósinni , á Kjalarnesinu og í Hvalfjarðargöngunum . Báðir lögreglustjórarnir sögðu að samvinna og gagnkvæmt umferðareftirlit embættanna gerði það að verkum að þeir ökumenn sem hefðu vilja til þess að virða ekki leyfilegan ökuhraða væru aldrei óhultir . Og það hefði stundum komið þeim á óvart að lögreglubílar birtust með skömmu millibili . Þeir félagar voru sammála um að lögreglan mætti ekki vera of fyrirsjánleg gagnvart þessum þætti umferðareftirlitsins og samstarfssamningurinn hjálpaði til í því .